text: 03 травень 2018, 14:57
  Удзельніцы галадоўкі ў Калінкавічах. 28 красавіка 2018 году
  Пра новую паездку ў Менск Свабодзе паведаміла адна з актывістак руху «Маці 328» з Калінкавіч Ліяна Шуба.
  Маці асуджаных паводле крымінальнага артыкулу 328 даўно шукалі сустрэчы з генэральным пракурорам Аляксандарам Канюком. І толькі пасьля абвяшчэньня галадоўкі такая мажлівасьць зьявілася. Яны кажуць, што павязуць свае прапановы наконт зьмены заканадаўства.
  Працяг: Сустрэча генпракурора з галадоўніцамі з Калінкавіч адкладзеная на няпэўны час
  Пасьля ўчорашняй паездкі ў Менск пагоршылася самаадчуваньне 66-гадовай Людмілы Пімяноўскай, якая галадае за ўнука Станіслава, асуджанага на 9 гадоў зьняволеньня.
  «Будзем прасіць сваякоў забраць Людмілу Міхайлаўну. У яе дома і са здароўем мужа праблемы — ён таксама патрабуе догляду», — кажа Алена Казакова, гаспадыня кватэры, дзе ў Калінкавічах галадаюць сем жанчын.
  Алена патлумачыла, што на сустрэчы ў адміністрацыі Лукашэнкі ім удалося расказаць пра дзейнасьць органаў наркакантролю. Яны, па словах жанчыны, часта самі даюць нарказалежнаму чалавеку грошы, каб той набыў «дозу» і падбухторыў іншага нарказалежнага да ўжываньня наркотыкаў, а пасьля здаў яго ў міліцыю.
  «Сілаў фізычных і душэўных на паездку і сустрэчу з Натальляй Качанавай мы патрацілі болей, чым маем выніку», — дадае ўдзельніца паездкі Ліяна Шуба з Жлобіну.
  Галадоўніцы кажуць, што чакаюць абяцаны Натальляй Качанавай пісьмовы адказ, калі новы законапраект пра незаконнае абарачэньне наркатычных і псыхатропных рэчываў паступіць на разгляд у Палату прадстаўнікоў.
  Гэты адзін з трох пунктаў патрабаваньняў. Як толькі ён будзе выкананы, жанчыны маюць параіцца наконт спыненьня пратэставай галадоўкі.
  «Да таго часу мы будзем працягваць галадаць. Бо пакуль ніякага рэальнага выніку няма», — удакладняе спадарыня Ліяна.
  Галадоўку віцебскіх «Маці 328» сарвалі людзі ў цывільным
  Віцяблянка Натальля Шарыпа зьбіралася сёньня перадаць у гарвыканкам заяву пра пачатак галадоўкі актывістак руху «Маці 328». Але яна заўважыла, што за ёй сочаць двое мужчын у цывільным. Потым да іх далучыліся яшчэ чалавек шэсьць.
  «Яны ўвесь час хадзілі вакол нас, здымалі на відэакамэры, як я размаўляю з прадстаўнікамі СМІ, нават мяняліся бэйсболкамі — напэўна, каб быць непазнавальнымі», — распавяла Свабодзе Шарыпа.
  Яна пабаялася правакацый і адмовілася ад абвяшчэньня галадоўкі, каб ня выклікаць праблем для сябровак. У галадоўцы зьбіраліся ўзяць удзел дзьве жанчыны. Другую патэнцыйную ўдзельніцу тэрмінова накіравалі ў замежную службовую выправу.
  У Горадні плянуюць пачаць галадоўку на наступным тыдні
  У Горадні актывісткі руху «Маці 328» паведамілі абласным уладам вобласьці, што далучаюцца да агульнай галадоўкі з наступнага тыдня.
  У звароце на імя старшыні аблвыканкаму напісана, што ўдзелам у галадоўцы яны выказваюць свой пратэст супраць беззаконьня ў Сьледчым камітэце, судах, і нязгоду з жорсткімі выракамі для іх родных.
  Зварот да ўладаў Горадзенскай вобласьці аднесьлі Ганна Яўстрат і Вікторыя Абуховіч. Яны мяркуюць, што ў галадоўцы возьмуць удзел да 8 чалавек.
  Паводле жанчын, галадоўка мае пачацца з наступнага тыдня, паколькі некаторыя зь яе ўдзельніц цяпер знаходзяцца на доўгатэрміновай сустрэчы ў вязьніцы са сваімі роднымі.
  Ганна Яўстрат з дачкой Янай
  «Найбольш рэальнае, чаго мы цяпер патрабуем — унесьці зьмены ў законапраект аб зьмякчэньні крымінальнага артыкулу 328 — зазначыла Ганна Яўстрат. — А таксама сустрэчы з Аляксандрам Лукашэнкам».
  Ганна Яўстрат расказала, што яе муж курыў марыхуану, але ніколі яе не распаўсюджваў. Аднойчы пачаставаў госьця, які яго вельмі ўпрошваў, пасьля чаго быў арыштаваны і асуджаны на 9 з паловай гадоў.
  Ганна Яўстрат і Вікторыя Абуховіч заяўляюць, што лічаць сваіх мужоў вінаватымі, але тэрмін пакараньня ня можа быць 9 з паловай і 17 гадоў.
  «Такія пакараньні могуць датычыць тых, хто "крышуе" гэты бізнэс, хто завозіць наркотыкі ледзь ня тонамі ў Беларусь, а не для закладчыкаў і тых, хто спажывае», — упэўненая Вікторыя Абуховіч.
  Вікторыя Абуховіч
  Муж Вікторыі Абуховіч лічыўся дробным закладчыкам, прызнаў сваю віну ў частцы 3 артыкулу 328.
  «А ў суд прывялі 8 чалавек, якіх ён нават і ня бачыў, і ўжо ў прысудзе было запісана, што дзейнічаў у складзе арганізаванай злачыннай групы і асуджаны ўжо паводле часткі 4», — кажа Вікторыя.
  Яе мужу было 19 гадоў на момант учыненьня злачынства, пры гэтым пракурор запрасіў для яго 19 гадоў зьняволеньня, пакаралі 17 гадамі.